MJD เป้ารายได้ปีนี้ 8 พันลบ. จ่อเปิด 5 โครงการใหม่กว่าหมื่นลบ. เล็งบุกธุรกิจสุขภาพปลายปี
MJD เป้ารายได้ปีนี้ 8 พันลบ. โชว์ Backlog สิ้นปี 63 แตะ 6.4 พันลบ. จ่อเปิด 5 โครงการใหม่ มูลค่ารวมกว่าหมื่นลบ. เล็งบุกธุรกิจสุขภาพปลายปี 
MJD เป้ารายได้ปีนี้ 8 พันลบ. โชว์ Backlog สิ้นปี 63 แตะ 6.4 พันลบ. จ่อเปิด 5 โครงการใหม่ มูลค่ารวมกว่าหมื่นลบ. เล็งบุกธุรกิจสุขภาพปลายปี
18 มี.ค. 2564

บริษัท เมเจอร์ ดีเวลลอปเม้นท์ จำกัด (มหาชน) หรือ MJD ระบุว่า บริษัทตั้งเป้าหมายปี 64 จะสร้างยอดขายได้ 7,500 ล้านบาท และรายได้รวม 8,000 ล้านบาท โดยมียอดรอรับรู้รายได้ (Backlog) ณ สิ้นปี 63 ทั้งหมด 6,400 ล้านบาท ซึ่งน่าจะช่วยให้รายได้มีโอกาสเป็นไปตามเป้า ประกอบกับ บริษัทเตรียมเปิดโครงการใหม่ 5 โครงการ มูลค่ารวม 11,300 ล้านบาท นำร่องด้วยบ้านเดี่ยวระดับเรือธง Malton Gates กรุงเทพกรีฑา มูลค่าโครงการ 2,000 ล้านบาท ภายใต้แนวคิดที่ตอบโจทย์สุขภาพแบบองค์รวม ซึ่งร่วมพัฒนากับสถาบันชั้นนำด้านสุขภาพ (Wellness Institution) คาดว่าจะเปิดเผยรายละเอียดโครงการในเร็วๆ นี้
โดยบริษัทยังมองหาโอกาสสร้างรากฐานความแข็งแกร่งเพื่อรองรับความเปลี่ยนแปลงเพิ่มเติม จึงตั้งเป้าหมายการปรับตัวระยะ 5 ปี (2564-2568) ในหลากหลายมิติ ได้แก่ เพิ่มพอร์ตสินค้าแนวราบ ปรับสัดส่วนการพัฒนาคอนโดมิเนียมและบ้านแนวราบให้กลายเป็น 75:25, กระจายพอร์ตธุรกิจ (Business Diversification) ทยอยกระจายรายได้จากธุรกิจอสังหาริมทรัพย์ (Real Estate Business) และธุรกิจอื่นที่ไม่เกี่ยวข้องกับอสังหาริมทรัพย์ (Non-Real Estate Business) ให้มีสัดส่วน 80:20 ในปี 2568
สำหรับสัดส่วนธุรกิจนอกเหนือจากอสังหาริมทรัพย์นั้น จะเน้นกลุ่มธุรกิจที่เกี่ยวโยงกับภูมิทัศน์การใช้ชีวิต (Lifescape) ของผู้บริโภค คาดว่าปลายปีนี้จะเริ่มบุกธุรกิจใหม่ในด้านสุขภาพ โดยพัฒนาผลิตภัณฑ์เพื่อสุขภาพและสุขอนามัย และด้านเทคโนโลยี นำร่องด้วยเทคโนโลยีด้านอสังหาริมทรัพย์ (PropTech), ด้านสุขภาพ (HealthTech) และด้านการเงิน (FinTech) คาดว่าจะเปิดเผยรายละเอียดของธุรกิจชัดเจนได้ในช่วงไตรมาส 4/64